Document ID: 32007D0846

KOMISJONI OTSUS,
6. detsember 2007,
milles kehtestatakse liikmesriikide poolt vastavalt ühenduse erinevatele veterinaar-õigusaktidele heaks kiidetud üksuste loetelude näidis ning nende loetelude komisjonile edastamise eeskirjad
(teatavaks tehtud numbri K(2007) 5882 all)
(kodifitseeritud versioon)
(EMPs kohaldatav tekst)
(2007/846/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle artikli 11 lõiget 6,
võttes arvesse nõukogu 14. juuni 1988. aasta direktiivi 88/407/EMÜ, milles sätestatakse koduveiste sperma ühendusesisese kaubanduse ja impordi suhtes kohaldatavad loomatervishoiunõuded, (2) eriti selle artikli 5 lõiget 2,
võttes arvesse nõukogu 25. septembri 1989. aasta direktiivi 89/556/EMÜ loomatervishoiu nõuete kohta, millega reguleeritakse koduveiste embrüote ühendusesisest kaubandust ja kolmandatest riikidest importimist, (3) eriti selle artikli 5 lõiget 3,
võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (4) eriti selle artiklit 7,
võttes arvesse nõukogu 26. juuni 1990. aasta direktiivi 90/429/EMÜ, millega sätestatakse kodusigade sperma ühendusesisese kaubanduse ja impordi korral kohaldatavad loomatervishoiu nõuded, (5) eelkõige selle artikli 5 lõiget 3,
võttes arvesse nõukogu 28. jaanuari 1991. aasta direktiivi 91/68/EMÜ lammaste ja kitsede ühendusesisest kaubandust reguleerivate loomatervishoiu nõuete kohta, (6) eriti selle artikli 8a lõiget 6,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I punktis osutatud ühenduse erieeskirjades sätestatud loomatervishoiunõudeid, ning nende impordiks ühendusse, (7) eriti selle artikli 17 lõike 3 punkti c ja artikli 18 lõike 1 neljandat taanet,
ning arvestades järgmist:
(1)
Komisjoni 24. jaanuari 2001. aasta otsust 2001/106/EÜ, milles kehtestatakse liikmesriikide poolt vastavalt ühenduse erinevatele veterinaar-õigusaktidele heakskiidetud üksuste loetelude näidis ning nende loetelude komisjonile edastamise eeskirjad, (8) on oluliselt korduvalt muudetud. (9) Selguse ja otstarbekuse huvides tuleks kõnealune otsus kodifitseerida.
(2)
Veiste, sigade, lammaste, kitsede ja hobuslaste ühendusesisene kaubandus on lubatud kogumiskeskustest, mille on heaks kiitnud selle liikmesriigi pädevad asutused, kus need keskused asuvad.
(3)
Koduveiste ja -sigade sperma ühendusesisene kaubandus on lubatud seemendusjaamadest, mille on heaks kiitnud selle liikmesriigi pädevad asutused, kus need keskused asuvad.
(4)
Veiste embrüote ja munarakkude ühendusesisene kaubandus on lubatud, kui need on kogunud, töödelnud ja ladustanud embrüokogumisrühmad, mille on heaks kiitnud selle liikmesriigi pädevad asutused, kus need rühmad tegutsevad.
(5)
Iga liikmesriik saadab komisjonile ja teistele liikmesriikidele oma territooriumil heakskiidetud kogumiskeskuste, seemendusjaamade ja embrüokogumisrühmade loetelud.
(6)
Võimaldamaks lihtsat juurdepääsu ühenduse ajakohastatud loeteludele on tarvis ühtlustada nende loetelude näidis ning edastamisviis.
(7)
On otstarbekas ja asjakohane kasutada harmoniseeritud näidist muude kui kodulindude heakskiidetud karantiiniruumide või -keskuste jaoks.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
I lisas esitatud üksuste loetelud edastatakse komisjonile programmides Word või Excel järgmisel aadressil: Inforvet@ec.europa.eu
Loetelud koostatakse vastavalt II lisas esitatud näidisvormidele.
Komisjon teatab vormide või lähetuskohtade muudatustest toiduahela ja loomatervishoiu alalise komitee raames liikmesriikidele.
Artikkel 2
Otsus 2001/106/EÜ tunnistatakse kehtetuks.
Viiteid kehtetuks tunnistatud otsusele käsitatakse viidetena käesolevale otsusele kooskõlas IV lisas esitatud vastavustabeliga.
Artikkel 3
Käesolev otsus on adresseeritud liikmesriikidele.
Brüssel, 6. detsember 2007

Labels: 12
3
15
6